Komisjoni otsus,

13. jaanuar 1971,

Tuumauuringute Ühiskeskuse ümberkorraldamise kohta

(71/57/Euratom)

EUROOPA ÜHENDUSTE KOMISJON,

võttes arvesse Euroopa Aatomienergiaühenduse (Euratom) asutamislepingut, eriti selle artiklit 8,

võttes arvesse Euroopa ühenduste ühtse nõukogu ja ühtse komisjoni asutamislepingut, eriti selle artiklit 16,

võttes arvesse komisjoni kodukorda, eriti selle artiklit 27,

võttes arvesse teadus- ja tehnikakomitee arvamust

ning arvestades, et

Tuumauuringute Ühiskeskusele tuleb anda selle ülesannetele kohane ülesehitus ja volitused,

ON VASTU VÕTNUD KÄESOLEVA OTSUSE:

Artikkel 1

Tuumauuringute Ühiskeskus koosneb teadusasutustest, mille komisjon on moodustanud ühenduse teadus- ja koolitusprogrammide läbiviimiseks, ja vajalikest abitalitustest.

Artikkel 2

Teadusuuringute Ühiskeskuse haldusorganid on:

- peadirektor,

- üldine nõuandekomitee,

- teaduskomitee.

Artikkel 3

Teadusuuringute ühiskeskus allub peadirektorile, kelle komisjon määrab ametisse mitte üle nelja aasta pikkuse lepingu alusel, mida on võimalik pikendada.

Peadirektor ja temale otseselt alluvad talitused asuvad Ispra asutuses.

Peadirektor võtab kõik Tuumauuringute Ühiskeskuse tõhusaks toimimiseks vajalikud meetmed, mis on kooskõlas kehtivate eeskirjadega ja talle antud volitustega. Peadirektor täidab vastavalt alljärgnevalt kirjeldatud tingimustele järgmisi ülesandeid:

- koostab ja esitab komisjonile Tuumauuringute Ühiskeskuse programmide eelnõud koos finantsaspektidega,

- peab nõukogu poolt selleks eesmärgiks eraldatud koguvahendite piires läbirääkimisi ja sõlmib uurimistöölepinguid kolmandate isikutega, pidades seejuures kinni tariifieeskirjadest, mis nõukogu on sätestanud komisjoni ettepanekul,

- vastutab programmide rakendamise ja finantsjuhtimise eest,

- määrab kindlaks Tuumauuringute Ühiskeskuse sisekorra, võttes eelkõige arvesse eelarve toimivuse nõuet,

- kasutab volitusi, mis on ametisse nimetavale asutusele või ametiisikule antud ametnike personalieeskirja ja muude töötajate teenistustingimustega.

Artikkel 4

1. Peadirektori abistamiseks moodustatakse Tuumauuringute Ühiskeskuse üldine nõuandekomitee, mis koosneb liikmesriikide valitsuste nimetatud esindajatest ja täidab käesoleva otsusega talle pandud ülesandeid.

Liikmesriikide osalemist reguleeritakse nõukogu 17. detsembri 1970. aasta määrusega.

Komitee valib oma liikmete hulgast kaheks aastaks esimehe. Tuumauuringute Ühiskeskuse peadirektor võtab aruteludest osa, kuid ei hääleta.

2. Üldise nõuandekomitee kutsub kokku selle esimees; samuti tuleb see kokku kutsuda Tuumauuringute Ühiskeskuse peadirektori või komitee kolme liikme soovi korral.

Komitee menetlused on kehtivad üksnes juhul, kui kohal on vähemalt kaks kolmandikku selle liikmetest. Arvamused võetakse vastu kohalolevate liikmete häälteenamusega.

3. Eesistuja vastutab selle eest, et iga koosoleku kohta koostataks kokkuvõte, mis sisaldab esitatud arvamusi ja komiteega konsulteerimise puhul esitatud seisukohti. Kõnealune kokkuvõte edastatakse komisjonile ja nõukogule.

Artikkel 5

Peadirektori abistamiseks moodustatakse Tuumauuringute Ühiskeskuse teaduskomitee.

Kaks kolmandikku teaduskomiteest koosneb peamistest osakonnajuhatajatest ja projektijuhtidest ning üks kolmandik teadus- ja tehnotöötajatest, kelle kõnealused töötajad valivad oma esindajateks.

Peadirektor peab teaduskomiteega nõuetekohaselt nõu kõikides Tuumauuringute Ühiskeskuse tegevusega seotud teaduslikku või tehnilist laadi küsimustes. Sellega seoses osaleb ta programmide eelnõude koostamisel.

Artikkel 6

1. Komisjon annab nõukogu vastuvõetud üldisi tegevuspõhimõtteid silmas pidades peadirektorile üldsuunised Tuumauuringute Ühiskeskuse programmide koostamise kohta.

2. Selle põhjal koostab peadirektor omal vastutusel ja üldise nõuandekomiteega nõu pidades Tuumauuringute Ühiskeskuse erinevate tegevusvaldkondadega seotud programmide eelnõud, mille kohta komitee esitab oma arvamuse.

3. Komisjon uurib ühenduse üldisi tegevuspõhimõtteid ja rahalist olukorda silmas pidades talle esitatud programmide eelnõusid ja üldise nõuandekomitee arvamust nende kohta. Komisjon võtab kooskõlas asutamislepingu sätetega ettepanekud vastu ja esitab need nõukogule, lisades üldise nõuandekomitee arvamused ja Tuumauuringute Ühiskeskuse peadirektori koostatud algupärased programmide eelnõud, kui komisjon on neid muutnud.

Artikkel 7

1. Peadirektor vastutab Tuumauuringute Ühiskeskusele määratud programmide nõuetekohase elluviimise eest. Ta juhib osakondade ja talituste tegevust ning teeb eelkõige programmide elluviimisega seotud valikuid.

2. Ta esitab komisjonile kogu teabe, mida on vaja Euratomi asutamislepingu artiklis 11 sätestatud aruannete koostamiseks.

3. Peadirektor peab programmide koostamisel ja elluviimisel vajaduse korral tagama, et järjestikused programmid oleksid nõuetekohaselt kooskõlastatud ja seotud, võttes eelkõige arvesse Tuumauuringute Ühiskeskuse teaduslikku ja tööstuslikku infrastruktuuri. Peadirektor korraldab iga kahe aasta järel programmide läbivaatamise.

Artikkel 8

Peadirektor teavitab üldist nõuandekomiteed nõuetekohaselt Tuumauuringute Ühiskeskuse tegevusest, eelkõige seoses sõlmitud oluliste lepingute, personalijuhtimispoliitika, keskuse üksikasjaliku programmi väljatöötamise ja oluliste muudatustega juba heaks kiidetud programmides. Üldine nõuandekomitee võib kõnealust teavet silmas pidades esitada peadirektorile arvamusi.

Artikkel 9

1. Peadirektor koostab igal aastal programmide elluviimiseks vajalike rahaliste vahendite kalkulatsiooni, et oleks võimalik koostada ühenduste esialgse eelarveprojekti vastav osa. See kalkulatsioon hõlmab prognoositavaid tulusid ja kulusid, mis on seotud Tuumauuringute Ühiskeskuse poolt lepingu alusel tehtava tööga.

Artiklit 6 kohaldatakse mutatis mutandis teadusuuringute esialgsete eelarveprojektide koostamise suhtes.

2. Tuumauuringute Ühiskeskuse kulud kinnitab peadirektor; ta allkirjastab maksekorraldused ja kviitungid; ta sõlmib lepingud ja annab loa rahaliste vahendite ülekandmiseks.

3. Peadirektor teeb komisjonile iga kvartali kohta finantsaruande. Eelarveaasta lõpus esitab ta komisjonile kõnealuse eelarveaasta tulude ja kulude aruande.

4. Komisjon määrab ametniku, kelle ülesanne on kontrollida kohustuste võtmist, kulude kinnitamist ning tulusid.

5. Komisjon määrab raamatupidaja, kelle ülesanne on maksta kulusid, kasseerida tulusid ning kasutada rahalisi vahendeid ja väärtpabereid, mille turvalise hoidmise eest ta vastutab.

Artikkel 10

1. Peadirektor kasutab töötajate suhtes selliseid volitusi, mida ametisse nimetav asutus või ametiisik on talle andnud, välja arvatud personalieeskirja artiklites 90 ja 91 ettenähtud volitusi, mille kasutamine on komisjoni eesõigus.

2. Palgaastmetel A1 ja A2 olevate ametnike ja muude teenistujate suhtes kasutab komisjon peadirektori ettepanekul volitusi, mis on sätestatud personalieeskirjade artiklites 29, 49, 50 ja 51 ning VI jaotises.

3. Peadirektor võtab komisjoni nimel kõik meetmed, mida on vaja selleks, et tagada tema vastutusalasse kuuluvate isikute ja seadmete turvalisus.

Artikkel 11

1. Peadirektor tagab, et komisjoni ja Tuumauuringute Ühiskeskuse vahel toimuks teabevahetus, kutsudes sel eesmärgil korrapäraselt kokku:

- Tuumauuringute Ühiskeskuse tegevusest huvitatud komisjoni talituste peadirektorid või direktorid,

- Tuumauuringute Ühiskeskuse osakondade esindajad,

- Tuumauuringute Ühiskeskuse töötajate esindajad.

2. Peadirektor määrab kindlaks Tuumauuringute Ühiskeskuse sisekorraeeskirjad, olles enne pidanud nõu Tuumauuringute Ühiskeskuse töötajatega ning saanud üldise nõuandekomitee arvamuse.

3. Ilma et see piiraks personalieeskirjade kohaldamist, sätestatakse nimetatud eeskirjadega eelkõige töötajaid esindavate organisatsioonide loomine Tuumauuringute Ühiskeskuse tasandil ja vajaduse korral selle igas allasutuses ning määratakse kindlaks tingimused, mille kohaselt kõnealused organisatsioonid osalevad Tuumauuringute Ühiskeskuse üldise personalipoliitika väljatöötamisel ja rakendamisel.

Artikkel 12

Käesolev otsus avaldatakse Euroopa Ühenduste Teatajas.

Brüssel, 13. jaanuar 1971

Komisjoni nimel

president

Franco M. Malfatti

--------------------------------------------------